## Camarero destaca que la Línea Mujer 24 hores es consolida com un recurs essencial per a les dones víctimes de violència

*** El servici telefònic, que és gratuït i està disponible tot l’any, ha incrementat en un 18,2 % el nombre de telefonades respecte a 2024
* La línia oferix una atenció integral a través de dos telèfons confidencials, el 900 580 888 i el 900 220 022
* La vicepresidenta assegura que este servici, gestionat per la Generalitat i operat per Atenzia, és una “ferramenta eficaç i directa per a moltes dones que necessiten ajuda urgent i professional”**

La vicepresidenta primera i consellera de Servicis Socials, Igualtat i Vivenda, Susana Camarero, ha informat que la Línea Mujer 24 hores s’ha convertit en un “recurs essencial, pròxim i resolutiu per a totes les dones que patixen violència o estan en el seu entorn”.

La vicepresidenta primera ha fet estes declaracions durant la visita a les instal·lacions de l’empresa Atenzia, amb motiu del primer aniversari del servici específic d’Atenció Telefònica Permanent integrat en els Centres Dona 24 hores. Este servici, gestionat per la Generalitat, a través de la Xarxa de Centres Dona i operat per Atenzia, ha registrat un total de 41.954 telefonades en els primers sis mesos de l’any, la qual cosa suposa un increment del 18,2 % respecte a 2024.

La línia oferix una atenció integral, la qual cosa inclou la psicològica, la jurídica i la social, a través de dos telèfons gratuïts i confidencials, el 900 580 888 i 900 220 022 -este últim específic per a violència sexual- que romanen operatius les 24 hores del dia els 365 dies de l’any.

En la seua intervenció, Camarero ha posat en relleu la capacitat de resposta i coordinació amb servicis com el 112, els centres de salut, els jutjats o les forces de seguretat, que han convertit este servici “en una ferramenta eficaç i directa per a moltes dones que necessiten ajuda urgent i professional”.

Del total de comunicacions rebudes, un 78,45 % van ser fetes per dones que patien la violència en primera persona, i d’estes, 4.434 contactaven amb el servici per primera vegada. Estes intervencions van permetre oferir més de 6.200 assistències especialitzades, a més de 850 suports emocionals personalitzats.

Al llarg del semestre, el servici ha gestionat una mitjana diària de 232 telefonades, amb el mes de maig repetint com el de més activitat, igual que va passar en 2024. Quant a la duració de les atencions, les telefonades de suport emocional superen els 17 minuts de mitjana, mentres que les consultes jurídiques arriben als 23 minuts. Este últim tipus d’atenció —el jurídic— ha registrat, a més, un increment rellevant, amb 1.900 consultes des de principis d’any, la qual cosa representa un 44,7 % més que en el mateix període de l’any passat.

Una dada especialment cridanera és l’increment d’un 342 % en les telefonades per violència sexual, amb 522 nous casos en només sis mesos, dels quals el 24 % correspon a dones d’entre 18 i 25 anys. “Estes dades ens posen en alerta i ens fan reforçar el compromís amb les dones més jóvens, que estan sent víctimes d’agressions intolerables”, ha asseverat la Conselleria, qui ha afegit que “és crucial que sàpien que no estan a soles, i que ací tenen una mà estesa les 24 hores del dia”.

**Resposta integral i efectiva**

A més de l’atenció directa, la Línea Mujer 24h ha gestionat més de 25.000 derivacions a recursos especialitzats i ha resolt de manera directa el 39,8 % de les telefonades rebudes. Camarero ha subratllat al respecte que “un dels valors més potents d’este recurs és la seua capacitat d’actuar amb autonomia, però també de coordinar-se amb la xarxa institucional per a oferir una resposta integral i efectiva”.

La vicepresidenta també ha valorat el nivell de satisfacció de les usuàries i ha assenyalat que “el 100 % de les dones enquestades afirmen sentir-se molt satisfetes amb el tracte rebut, la qual cosa avala la qualitat professional i humana de l’equip que està darrere del telèfon”.

Fecha: 04/08/2025